เขื่อนรับไม่ไหวจ่อท่วมเมืองเพชร
เหตุ ฝนถล่ม หนัก ทำวิกฤติอีกระลอก,คนเมืองเพชรยังไม่พ้นวิกฤติ ชลประทานเตือนเที่ยงวันที่ 22 ส.ค. มวลน้ำก้อนใหญ่ที่ระบายออกจากเขื่อนแก่งกระจาน 286 ลูกบาศก์เมตรต่อวินาทีจะทะลักเข้าท่วมตัวเมือง หลังเกิดฝนตกหนัก เขื่อนรับน้ำไม่ไหว ประกอบกับคลองขุดใหม่เกิดพังทลาย ชาวบ้านผวาน้ำเริ่มปริ่มตลิ่งแม่น้ำ,เพชรบุรี, ขนข้าวของขึ้นที่สูง ส่วนภาคเหนือ-อีสานยังระทม พื้นที่ บางระกำโมเดล พร้อมรับน้ำเหนือ ชาวบ้านเกี่ยวข้าวหมดแล้ว ในขณะที่สุโขทัยเร่งพร่องน้ำรับมวลน้ำก้อนใหม่,ชลประทานประกาศเตือนชาวบ้านเตรียมรับมือน้ำท่วมเมืองเพชร หลังเกิดฝนตกหนักเหนือเขื่อนแก่งกระจานจนไม่สามารถรองรับมวลน้ำจำนวนมหาศาลได้ โดยเมื่อเวลา 11.00 น. วันที่ 21 ส.ค.ที่ศูนย์ดำรงธรรม ศาลากลางจังหวัดเพชรบุรี นายณัฐวุฒิ เพ็ชรพรหมศร รอง ผวจ.เพชรบุรี พร้อมด้วยนายสันต์ จรเจริญ ผอ.โครงการชลประทานเพชรบุรี และเจ้าหน้าที่เกี่ยวข้องได้ร่วมกันแถลงข่าวถึงสถานการณ์น้ำ โดยนายสันต์แถลงว่า ขณะนี้ปริมาณน้ำสูงสุดอยู่ที่ท้ายเขื่อนแก่งกระจานประมาณ 286 ลูกบาศก์เมตรต่อวินาที มากสุดในรอบสิบกว่าปี มวลน้ำก้อนนี้จะ ใช้เวลาเดินทางประมาณ 36 ชั่วโมง คาดว่าจะถึง ตัวเมืองเพชรบุรีภายในช่วงเที่ยงของวันที่ 22 ส.ค.นี้,นายสันต์แถลงอีกว่า ที่ผ่านมาเราได้ระบายน้ำ เข้าคลองชลประทานเหนือเขื่อนเพชร 4 สาย และคลองขุดใหม่คือคลองชลประทานสายสามที่เชื่อมต่อกับคลอง D9 แต่เนื่องจากคันดินคลองชลประทานสาย 3 เป็นคลองขุดใหม่อ่อนตัวทำให้คันดินพังทลาย มวลน้ำส่วนหนึ่งไหลลงไปสมทบกับมวลน้ำที่ไหลผ่านเขื่อนเพชรบุรีส่งผลให้น้ำในแม่น้ำเพชรบุรีมีปริมาณมาก คาดว่าจะเข้าท่วมตัวเมืองเพชรบุรีสูงประมาณ 10-20 เซนติเมตร นานประมาณ 5-7 วัน ถึงจะลดลง ทางจังหวัดได้เตรียมพร้อมรับมือน้ำท่วมไว้แล้ว มีทั้งเครื่องสูบน้ำและเครื่องผลักดันน้ำ อย่างไรก็ตาม มีรายงานว่าภายหลังข่าวน้ำจะเข้าท่วมตัวเมืองเพชรบุรีแพร่กระจายออกไปสร้างความหวั่นวิตกให้กับ ประชาชนเป็นอย่างมาก โดยเฉพาะผู้ที่อาศัยอยู่ริมสองฝั่งแม่น้ำเพชรบุรีต่างขนย้ายข้าวของขึ้นที่สูง ในขณะที่ปริมาณน้ำในแม่น้ำเพชรบุรีเริ่มขึ้นสูงจนปริ่มตลิ่งแล้ว,จ.กาญจนบุรี ภายหลังเขื่อนวชิราลงกรณ์และเขื่อนศรีนครินทร์ระบายน้ำออกจากเขื่อนเพื่อรองรับปริมาณน้ำฝนที่ตกลงมา ส่งผลให้น้ำในแม่น้ำแม่กลองเริ่มสูงขึ้น ในขณะที่เขื่อนแม่กลองก็ได้ระบายน้ำตามจำนวนที่ไหลผ่าน คาดการณ์กันว่าภายใน 2-3 วันนี้ระดับน้ำในพื้นที่ จ.ราชบุรี และสมุทรสงคราม จะมีปริมาณน้ำเพิ่มสูงขึ้น,จ.บึงกาฬ ฝนที่ตกหนักประกอบกับมวลน้ำที่ไหลมาจากเขื่อนน้ำซึม 1 สปป.ลาว ส่งผลให้น้ำในแม่น้ำโขงมีปริมาณเพิ่มสูงขึ้นต่อเนื่องวัดได้ 13.10 เมตร สูงสุดในรอบ 12 ปี เอ่อเข้าท่วมพื้นที่ริมแม่น้ำโขง 4 อำเภอ ประกอบด้วย อ.ปากคาด อ.บุ่งคล้า อ.บึงโขงหลง และ อ.เมืองบึงกาฬ โดยเฉพาะที่ อ.ปากคาด น้ำเข้าท่วมลานพญานาคเขตเทศบาลตำบลปากคาด ทหารเข้าช่วยเหลือขนย้ายข้าวของชาวบ้านไปไว้ในที่สูง ส่วน อ.เมืองบึงกาฬ พื้นที่การเกษตรบ้านนาโนน หมู่ 4 ต.บึงกาฬ มีสภาพจมใต้น้ำเสียหายเป็นบริเวณกว้าง นายนิรัตน์ พงษ์สิทธิถาวร ผวจ.บึงกาฬ สั่งระดมเจ้าหน้าที่เร่งบรรจุกระสอบทรายป้องกันน้ำเข้าท่วมเมือง,จ.หนองคาย ฝนที่ถล่มหนักลงมาตลอดทั้งคืนส่งผลให้พื้นที่เขตเทศบาลเมืองหนองคาย เกิดน้ำท่วมฉับพลัน สาเหตุมาจากเทศบาลเมืองหนองคายได้ปิดประตูระบายน้ำทุกบานป้องกันไม่ให้น้ำโขงอยู่สูงกว่าท่อระบายน้ำหนุนน้ำเข้ามาในเมือง แต่พอมีฝนตกหนักลงมาน้ำฝนระบายลงท่อไม่ได้ เกิดน้ำท่วมขึ้น เทศบาลเมืองหนองคายระดมสูบออกตลอดทั้งคืน กระทั่งถึงเช้าก็ยังไม่สามารถระบายน้ำออกได้ โรงเรียนเทศบาล 1 สว่างวิทยา ประกาศหยุด เรียน 1 วัน ส่วน จ.อุบลราชธานี ยังมีน้ำท่วมขังในพื้นที่ลุ่มของ อ.เขื่องใน พื้นที่การเกษตรเสียหายนับหมื่นไร่,จ.ตาก ถนนคอนกรีตเสริมเหล็กเลียบแม่น้ำเมยบริเวณบ้านวังตะเคียน หมู่ 7 ต.ท่าสายลวด อ.แม่สอด ถูกน้ำกัดเซาะเกิดการทรุดตัวความยาว 30 เมตร ทำให้รถยนต์ไม่สามารถสัญจรไปมาได้ สำหรับถนนสายดังกล่าวห่างจากสะพานมิตรภาพไทย-เมียนมา แห่งที่ 2 ประมาณ 1 กม. เป็นถนนสร้างขึ้นเพื่อความมั่นคง ด้านในมีท่าเรือส่งสินค้าไปยังพื้นที่ทหารกะเหรี่ยงบีจีเอฟ มีรถบรรทุกวิ่งผ่านเข้าออกท่าเรือวันละไม่ต่ำกว่า 50 คัน หลังเกิดเหตุเจ้าหน้าที่เข้าไปตรวจสอบเพื่อเร่งซ่อมแซมแล้ว ด้าน จ.น่าน น้ำป่าที่ทะลักเข้าท่วมเมืองได้ลดลงจนเข้าสู่ภาวะปกติแล้ว เหลือในพื้นที่ลุ่มอำเภอรอบนอกยังมีน้ำท่วมขังอยู่ ส่วนที่ จ.เชียงราย นายประจญ ปรัชญ์สกุล ผวจ.เชียงราย เป็นประธานระดมพลพร้อมยุทโธปกรณ์เตรียมพร้อมรับมือน้ำท่วม นอกจากนี้ยังเกิดดินสไลด์ลงมาทับบ้านเรือนราษฎรหมู่ 1 ต.แม่สลอง อ.แม่ฟ้าหลวง เสียหาย 20 หลัง,จ.พิษณุโลก นายชำนาญ ชูเที่ยง ผอ.โครงการส่งน้ำและบำรุงรักษายม-น่าน เผยว่าพื้นที่นาข้าวในโครงการบางระกำโมเดล 382,000 ไร่ มีการเก็บเกี่ยวหมดแล้วครบ 100 เปอร์เซ็นต์ พร้อมรับน้ำเข้าทุ่งในกรณีวิกฤติ และเป็นปีแรกในรอบหลายสิบปีที่พื้นที่นาเขต อ.บางระกำ อ.เมือง และ อ.พรหมพิราม ไม่ได้รับผลกระทบ ส่วนน้ำในแม่น้ำยมและแม่น้ำยมสายเก่ายังอยู่ในเกณฑ์ปกติ ด้านนายอดิศักดิ์ เทศทอง อายุ 32 ปี บ้านเลขที่ 126/6 หมู่ 10 บ้านแม่ระหัน ต.บ้านกร่าง อ.เมืองพิษณุโลก เผยว่า ชาวนาบ้านแม่ระหันทุกคนเก็บเกี่ยวข้าวนำไปขายกันหมดแล้วทุกราย ตนทำนา 50 ไร่ก็เก็บเกี่ยวหมดแล้ว ตอนนี้เตรียมซ่อมเรือไว้จับปลาเป็นรายได้เสริมในช่วงฤดูน้ำหลาก ชาวบ้านทุกคนโชคดีที่มีโครงการบางระกำโมเดล ทำให้มีการเพาะปลูกเร็ว เก็บเกี่ยวเร็ว ไม่ถูกน้ำท่วมเหมือนปีก่อน,จ.สุโขทัย สถานการณ์น้ำบริเวณประตูระบายน้ำบ้านหาดสะพานจันทร์ หมู่ 9 ต.ในเมือง อ.สวรรคโลก เป็นจุดแรกที่รับน้ำในแม่น้ำยมไหลมาจาก จ.พะเยาและ จ.แพร่ ก่อนจะไหลผ่านตัวเมืองสุโขทัย ล่าสุดเจ้าหน้าที่ชลประทานได้เปิดประตูระบายน้ำ 5 บาน สูง 1.10 เมตร เพื่อพร่องน้ำออก รับมวลน้ำก้อนใหม่ รวมทั้งนำรถแบ็กโฮมากำจัดเศษสวะที่ไหลมาอัดอยู่บริเวณประตูระบายน้ำ นายมีชัย ปฎิยุทธ หัวหน้าฝ่ายวิศวกรรม โครงการชลประทานสุโขทัย กล่าวว่า มวลน้ำจากแพร่จะถึงสุโขทัยราวตี 1 ของวันที่ 22 ส.ค. ประมาณ 835 ลูกบาศก์เมตรต่อวินาที ต่ำกว่าที่คาดการณ์ไว้คือ 850 ลูกบาศก์เมตรต่อวินาที พื้นที่ท้ายประตูระบายน้ำได้รับผลกระทบเล็กน้อย จะระบายน้ำลงไปแค่ 600 ลูกบาศก์เมตรต่อวินาที ซึ่งในตัวเมืองสุโขทัยสามารถรับได้ 550 ลูกบาศก์เมตรต่อวินาที ส่วนปริมาณน้ำที่เกินก็จะระบายออกคลองสาขาต่างๆเพื่อไม่ให้กระทบต่อพื้นที่เศรษฐกิจ,นายสำเริง แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤติ เปิดเผยว่า คาดการณ์ว่ามรสุมตะวันตกเฉียงใต้มีกำลังอ่อนลง จะทำให้ประเทศไทยมีปริมาณฝนลดลง ช่วงวันที่ 21-23 ส.ค. 61 แต่ยังคงมีฝนตกหนักบางแห่งบริเวณภาคตะวันออก และภาคใต้ โดยปัจจุบันมีพื้นที่เสี่ยงภัยฝนตกหนักถึงหนักมาก 9 จังหวัด ได้แก่ บึงกาฬ นครพนม สกลนคร จันทบุรี ตราด ระนอง กระบี่ ตรัง และสตูล ช่วงวันที่ 24-26 ส.ค.61 ตอนเหนือของประเทศไทยจะมีร่องมรสุมพาดผ่านประกอบกับลมมรสุมตะวันตกเฉียงใต้มีกำลังแรงขึ้นคาดว่าจะทำให้เกิดฝนมากขึ้นบริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก และภาคใต้ฝั่งตะวันตก,นายทองเปลว กองจันทร์ อธิบดีกรมชลประทาน เผยว่า สำหรับสถานการณ์น้ำในแม่น้ำเพชรบุรี จ.เพชรบุรี ปริมาณน้ำจากเขื่อนแก่งกระจาน ปัจจุบันมีปริมาณน้ำ 777 ล้านลูกบาศก์เมตร (ลบ.ม.) คิดเป็น 106% ล้นทางระบายน้ำล้นสูงประมาณ 1.44 เมตร มีปริมาณน้ำไหลออกท้ายเขื่อนแก่งกระจานรวม 282 ลบ.ม.ต่อวินาที หรือประมาณวันละ 24.36 ล้าน ลบ.ม. กรมชลฯได้ผันน้ำบริเวณหน้าเขื่อนเพชรเข้าระบบชลประทาน และคลองระบายน้ำ D9 รวมกันประมาณ 112 ลบ.ม.ต่อวินาที และไหลผ่านเขื่อนเพชรลงสู่แม่น้ำเพชรบุรี ในอัตราประมาณ 162 ลบ.ม.ต่อวินาทีต่ำกว่าตลิ่งประมาณ 2.80 เมตร ไหลผ่านสถานีวัดน้ำ B.3A อ.แก่งกระจาน จ.เพชรบุรี ระดับน้ำสูงกว่าตลิ่ง 0.22 เมตร และไหลมายังสถานี B.15 อ.เมืองเพชรบุรี ระดับน้ำยังคงต่ำกว่าตลิ่ง 0.05 เมตร,จากการดำเนินการบริหารจัดการน้ำที่เขื่อนเพชร เพื่อรองรับปริมาณน้ำที่ระบายจากอ่างเก็บน้ำเขื่อนแก่งกระจาน ที่ให้โครงการส่งน้ำและบำรุงรักษาเพชรบุรี ระบายน้ำลงแม่น้ำเพชรบุรี ประมาณ 130-140 ลบ.ม.ต่อวินาทีนั้นทำให้กลางดึกของคืนวันที่ 20 ส.ค.61 ที่ผ่านมา เกิดน้ำกัดเซาะคันคลองฝั่งขวาของคลองส่งน้ำสายใหญ่ 3 สาย บริเวณที่ชาวบ้านฝังท่อระบายน้ำไว้ ทำให้มีน้ำบ่าไหลหลากเข้าท่วมพื้นที่บริเวณฝั่งขวาของคลองส่งน้ำเป็นบริเวณกว้าง ปริมาณน้ำส่วนหนึ่งที่ไหลล้นผ่านเขื่อนเพชรลงแม่น้ำเพชรบุรีเกินปริมาณที่แจ้งไว้ 130-140 ลบ.ม.ต่อวินาที โครงการฯจึงได้ปรับแผนเพิ่มปริมาณน้ำเข้าคลองส่งน้ำสายใหญ่ทั้ง 4 สายให้มากกว่าเดิม พร้อมปรับแผนการระบายน้ำลงแม่น้ำเพชรบุรีเป็น 140-160 ลบ.ม.ต่อวินาที จนกว่าปริมาณน้ำสูงสุดที่ระบายจากเขื่อนแก่งกระจานจะลดลงอยู่ในเกณฑ์ที่เหมาะสม เพื่อกระทบพื้นที่ริมสองฝั่งแม่น้ำเพชรบุรีให้น้อยที่สุด,พล.ท.สรรเสริญ แก้วกำเนิด โฆษกประจำสำนักนายกรัฐมนตรี แถลงภายหลังการประชุม ครม.สัญจร ว่า พล.อ.ฉัตรชัย สาริกัลยะ รองนายกรัฐมนตรี รายงาน ที่ประชุมถึงสถานการณ์น้ำในพื้นที่ภาคเหนือ และภาคตะวันออกเฉียงเหนือ ที่ได้รับผลกระทบจากพายุเบบินคา ว่า ยังต้องช่วยเหลือประชาชนที่ได้รับผลกระทบต่อไปในพื้นที่ 5 จังหวัดคือ น่าน พะเยา เชียงราย เพชรบูรณ์ และหนองคาย น้ำที่ไหลผ่านลำน้ำใน จ.น่าน จะมาลงที่เขื่อนสิริกิติ์ จ.อุตรดิตถ์ ยังสามารถรับน้ำได้อีกในปริมาณมาก ขณะที่ลุ่มน้ำยมในพื้นที่ จ.พะเยา ยังไม่มีแหล่งกักเก็บน้ำ ต้องใช้วิธีบริหารจัดการด้วยการเปิดทางน้ำระบายไปก่อน เชื่อว่าจะบริหารจัดการได้ ไม่ส่งผลกระทบกับ จ.สุโขทัย ส่วน จ.เชียงราย เพชรบูรณ์ และหนองคาย ไม่มีปัญหาอะไร สิ่งที่เป็นห่วงคือลมมรสุมตะวันตกเฉียงใต้ ที่จะส่งผลพื้นที่จังหวัดด้านฝั่งตะวันตก คือ จ.กาญจนบุรี เพชรบุรี และประจวบคีรีขันธ์ ค่อนข้างน่าเป็นห่วง เนื่องจากปริมาณน้ำในเขื่อนมีปริมาณค่อนข้างสูง
คนเมืองเพชรยังไม่พ้นวิกฤติ ชลประทานเตือนเที่ยงวันที่ 22 ส.ค. มวลน้ำก้อนใหญ่ที่ระบายออกจากเขื่อนแก่งกระจาน 
ฝนตก,เขื่อนแก่งกระจาน,ระบายน้ำ,เพชรบุรี,ข่าวหน้า1,น้ำท่วม